# Izvještaj poslovodstva Društva

**ZA 2024. GODINU**

**PONIKVE EKO OTOK KRK d.o.o.**

**Krk, svibanj 2025**

# OSNOVNI PODACI O DRUŠTVU

Ponikve eko otok Krk je društvo s ograničenom odgovornošću (dalje: Društvo) za obavljanje djelatnosti gospodarenja otpadom.

Društvo je 14. studenog 2013. godine registrirano u Trgovačkom sudu u Rijeci (Rješenje broj Tt-13/8161-2) pod matičnim brojem suda MBS 040315364, a s poslovanjem je započelo 01. siječnja 2014. godine.

Temeljni kapital Društva upisan je u sudski registar navedenog suda u iznosu od 4.657.790,00 eur.

Temeljem Obavijesti o razvrstavanju poslovnog subjekta prema Nacionalnoj klasifikaciji djelatnosti koju je izdao Državni zavod za statistiku Zagreb, od 26. studenog 2013. godine, Društvo ima brojčanu oznaku razreda 92 – Skupljanje neopasnog otpada, matični broj poslovnog subjekta je 040315364, a OIB je 04155352667.

* 1. **Djelatnost**

Osnovne djelatnosti Društva su:

* skupljanje, odvoz i zbrinjavanje komunalnog otpada
* održavanje i upravljanje odlagalištem komunalnog otpada Treskavac
* proizvodnja električne energije
  1. **Organi Društva**

Društvo ima skupštinu društva i upravu.

Skupštinu društva čine članovi Društva (osnivači) – jedinice lokalne samouprave, a njome predsjeda predsjednik. Predsjednik skupštine imenuje se na vrijeme od godinu dana.

Svaki član skupštine ostvaruje prava i dužnosti sukladno veličini temeljnog uloga.

Skupština društva odlučuje o svim bitnim stvarima kao što su financijski izvještaji, godišnji planovi poslovanja, investicijski i razvojni planovi, cijene komunalnih usluga i slično.

Poslove Društva vodi uprava koja se sastoji od jednog direktora kojeg imenuje skupština. Uprava društva zastupa Društvo, rukovodi i organizira proces rada i poslovanja te obavlja i druge poslove na temelju zakona i ovlaštenja.

Odlukom skupštine Društva od 21.12.2023. godine za direktora Društva, ujedno i jedinog člana uprave, izabran je Ivan Jurešić, univ. spec. oec. koji zastupa Društvo samostalno i pojedinačno s mandatom od 01.01.2024. do 31.12.2027. godine.

* 1. **Organizacija i radnici**

Društvo je organizirano tako da postoji ured direktora i tri organizacijske jedinice: OJ skupljanje i prijevoz otpada, OJ odlagalište i reciklažno dvorište te OJ ekologija, komunikacija i edukacija.

Od 01.01.2025. Društvo ima novu organizacijsku shemu s tri radne jedinice/odjela: tehnički odjel, RJ skupljanje i odvoz otpada, RJ odlagalište i reciklažno dvorište Treskavac.

Na dan 31. prosinca 2024. godine Društvo zapošljava 142 radnika (2023.: 125 radnika). U 2024. godini Društvo je prosječno zapošljavalo 138 radnika (2023.: 131 radnika).

# FINANCIJSKI POKAZATELJI I OSTVARENI REZULTAT

U razdoblju od 01. siječnja do 31. prosinca 2024. godine, Društvo je ostvarilo ukupne prihode u iznosu od 6.983.240,56 eur (2023.: 6.734.047,18 eur) i ukupne rashode u iznosu od 7.033.159,64 eur (2023.: 6.170.912,64 eur). Temeljem razlike prihoda i rashoda ostvaren je gubitak tekuće godine u iznosu od 49.919,08 eur (2023.: 563.134,54 eur dobitak).

**2.1. UKUPNI PRIHODI**

Ukupni prihodi Društva sastoje se od poslovnih prihoda (prihodi od prodaje i ostali poslovni prihodi) i financijskih prihoda.

**Prihodi od prodaje** u iznosu od 6.527.068,03 eur (2023.: 6.361.857,37 eur)čine 93,5% ukupnih prihoda, a odnose se na:

* prihod od odvoza i zbrinjavanja otpada u iznosu od 6.110.917,33 eur (2023.: 5.957.580,71 eur) i veći su u odnosu na prethodnu godinu za 3% zbog povećanog broja korisnika,
* prihod od prodaje sekundarnih sirovina i ambalažnog otpada u iznosu od 352.163,97 eur (2023.: 342.021,80 eur) i veći su u odnosu na prethodnu godinu za 3% zbog povećanja cijene prodaje sekundarnih sirovina,
* prihod od prodaje električne energije s fotonaponskih postrojenja u 2024. ukupno je iznosio 59.966,93 eur (2023.: 60.782,20 eur), a sastoji se od prihoda ostvarenog od viška proizvedene i prodane električne energije s fotonaponskog postrojenja koje se nalazi na krovu pretovarne stanice na Treskavcu u iznosu od 442,67 eur za 8.109 kWh (2023.: 168,01 eur za 3.108,00 kWh) i od prihoda ostvarenog od proizvedene električne energije fotonaponskog postrojenja smještenog na krovu reciklažne stanice na Treskavcu u iznosu od 59.524,26 eur za 138.651 kWh (2023.: 60.614,19 eur za 152.486 kWh),
* ostali prihodi u iznosu od 4.019,80 eur (2023.: 1.472,66 eur)

**Ostali poslovni prihodi** u iznosu od 426.178,10 eur (2023.: 346.705,88 eur) čine 6,1% ukupnih prihoda, a odnose se na:

* prihod u visini amortizacije imovine nabavljene iz namjenskih sredstava u iznosu od 211.370,91 eur (2023.: 229.996,94 eur),
* prihod po EU projektu IN-NO-PLASTIC iznosi 30.660,04 eur od čega se 15.078,66 eur odnosi na pokriće troškova vanjskih usluga, a 15.581,38 eur na pokriće troškova radnika koji su angažirani na EU projektu. Prema zaključnom izvješću za projekt Deep seea ostvaren je prihod od 2.975,72 eur
* prihod od najma/zakupa u iznosu od 9.057,31 eur (2023.: 8.717,31eur),
* prihodi od naplaćenih ranije utuženih potraživanja u iznosu 23.366,87 eur (2023: 23.834,52 eur),
* naknada šteta od osiguranja u iznosu 11.169,99 eur (2023.: 554,66 eur),
* ostali prihodi u iznosu od 137.577,26 eur (2023.: 16.581,08 eur) obuhvaćaju prihode od subvencionirane cijene električne energije 17.459,39 eur, prihod od povrata dijela trošarine za gorivo za teretna vozila 54.008,81 eur za period 2019.-2023., prihod od prodaje vozila 51.820,00 eur (stara vozila zamijenjena su novim vozilima) te ostale prihode u iznosu od 14.289,06 eur.

**Financijski prihodi** u ukupnom iznosu od 29.994,43 eur (2023.: 25.483,93 eur) čine 0,4% ukupnih prihoda, a odnose se na: prihode od kamata za nepravovremena plaćanja kupaca 29.919,77 eur (2023.: 25.445,84 eur), kamate ostvarene od pozajmica radnicima 74,66 eur (2023.: 32,70 eur).

**2.2. UKUPNI RASHODI**

Ukupni rashodi Društva sastoje se od poslovnih rashoda (materijalni troškovi, troškovi osoblja, troškovi amortizacije, ostali troškovi, vrijednosna usklađenja i ostali poslovni rashodi) i financijskih rashoda.

**Materijalni troškovi** u iznosu od 2.727.255,57 eur (2023.: 2.225.783,16 eur) čine 38,8% ukupnih rashoda, a odnose se na troškove sirovina i materijala u iznosu od 661.096,94 eur (2023.: 594.400,53 eur) koji su veći u odnosu na 2023. godinu za 11% i ostale vanjske troškove u iznosu od 2.066.158,63 eur (2023.: 1.631.382,63 eur) koji su veći u odnosu na prethodnu godinu za 27%. Troškovi su povećani zbog povećanja jediničnih cijena roba i usluga, ali i zbog povećanja troška odvoza miješanog komunalnog otpada u CGO Marišćina (76%) i troška zbrinjavanja glomaznog otpada (43%).

**Troškovi osoblja** u iznosu od 2.755.474,98 eur (2023.: 2.507.871,32 eur) sudjeluju u ukupnim rashodima s 39,2%. Prosječna bruto plaća u 2024. godini iznosila je 1.407,34 eur (2023.: 1.375,61 eur), a neto 1.180,29 eur (2023.: 1.130,51 eur). Društvo je prosječno zapošljavalo 138 radnika (2023.: 131 radnik).

**Troškovi amortizacije** u 2024 . godini iznose 984.637,08 eur (2023.: 944.112,05 eur) i čine 14% ukupnih rashoda. Društvo je iskazalo prihod u visini obračunate amortizacije imovine nabavljene iz sredstava potpora u iznosu od 211.370,91 eur (2023.: 229.996,94 eur) pa je utjecaj na rezultat 773.266,17 eur (2023.: 714.115,11 eur).

**Ostali troškovi poslovanja** iznose 477.298,53 eur (2023.: 428.673,85 eur) čine 6,8% ukupnih rashoda. Najznačajnije povećanje 48.535,92 eur odnosi se kao i u 2023. godini na troškove materijalnih prava radnika zbog isplaćenih nagrada za rad, prigodnih nagrada, naknada za novorođenu djecu i odvojeni život.

Ostali troškovi obuhvaćaju i troškove: osiguranja 73.287,46 eur (2023.: 75.321,09 eur), komunalne naknade 72.505,19 eur (2023.: 72.505,24 eur), troškove prijevoza na posao i s posla 45.160,72 eur (2023.: 43.758,40 eur), reprezentacije 15.487,27 eur (2023.: 13.902,50 eur), poreza i doprinosa koji ne ovise o poslovnom rezultatu 7.728,44 eur (2023.: 9.200,65 eur), stručnog obrazovanja 4.471,49 eur (2023.: 5.333,55 eur), bankarskih usluga i provizija 5.053,47 eur (2023.: 4.870,48 eur), službenih putovanja 2.524,01 eur (2023.: 741,27 eur) ugovora o djelu s doprinosima 909,72 eur (2023.: 861,58 eur).

**Troškovi vrijednosnih usklađenja** u 2024. godini iznose 28.244,56 eur (2023.: 22.963,27 eur) i veći su u odnosu na prošlogodišnje za 23%. Zbog nemogućnosti naplate u 2024. godini otpisana su potraživanja u iznosu od 6,08 eur (2023.: 77,32 eur).

**Ostali poslovni rashodi** iznose 29.401,80 eur (2023.: 12.326,67 eur) od čega se 28.593,48 eur (2023.: 12.318,27 eur) odnosi na neotpisanu vrijednost rashodovane dugotrajne imovine.

**Financijski rashodi** iznose 30.847,12 eur (2023.: 29.182,32 eur), a odnose se na kamate po kreditima 30.840,61 eur (2023.: 29.172,15 eur) i negativne tečajne razlike 6,51 eur (2023.: 6,16 eur).

# ZNAČAJNA ULAGANJA I BUDUĆE AKTIVNOSTI

Najznačajnije investicije u 2024. godini su:

* 1. **Teretna vozila**
* specijalno komunalno vozilo za sakupljanje i sabijanje otpada Iveco Daily Iride sa komunalnom nadogradnjom vrijednosti od 131.300,00 eur
* specijalno komunalno vozilo za sakupljanje glomaznog i zelenog otpada sa polipnom grabilicom u vrijednosti od 256.700,00 eur
* specijalno komunalno vozilo za sakupljanje otpada s dizalicom u vrijednosti od 364.720,00 eur
  1. **Spremnici za otpad**
* 900 kom spremnika zapremnine 23 l i 804 kom spremnika zapremnine 35 l ukupne vrijednosti 22.498,32 eur
* 6 kom polupodzemnih spremnika zapremnika 5 m3 ukupne vrijednosti 14.120,00 eur
* 4 kom polupodzemnih spremnika zapremnika 3 m3 ukupne vrijednosti 8.210,00 eur
* 5 kom komunalnih otvorenih kontejnera zapremnine 5 m3 ukupne vrijednosti 6.495,00 eur
* 5 kom komunalnih otvorenih kontejnera zapremnine 7 m3 ukupne vrijednosti 7.750,00 eur
  1. **Deponija Treskavac**
* rekonstrukcija ograde u iznosu 73.312,50 eur i nadzor nad izvođenjem radova u iznosu 3.360,00 eur
* rekonstrukcija klimatizacije za prostor sortirnice u iznosu 7.490,00 eur
* izgradnja transfer stanice i sanacija odlagališta na dijelu faze 3 (uređenje međubrtvenog sloja između ploha 0 i I) u iznosu 64.685,64 eur
* izrada razvodnih ormara za hidrostanicu Treskavac u iznosu 12.650,00 eur
* elektroradovi na hidrostanici Treskavac u iznosu od 12.870,00 eur
  1. **Projektna dokumentacija za projekt „Eko edukacijski centar Jadran“**

* troškovi izrade projekata vezanih uz dogradnju i rekonstrukciju poslovne upravne zgrade s fotonaponskom elektranom snage do 30 kW u ukupnom iznosu od 17.788,00 eur (dokumentacija za ishođenje građevinske dozvole 7.900,00 eur, izmjene i dopune glavnog projekta 1.600,00 eur, revizija mehaničke otpornosti i stabilnosti betonskih i zidanih konstrukcija u sklopu glavnog projekta 600,00 eur, glavni projekt fotonaponske elektrane snage do 30 kW 2.000,00 eur, dokumentacija za ishođenje posebnih uvjeta priključenja 1.880,00 eur, glavni elektrotehnički projekt 1.000,00 eur, elaborat zaštite od požara i zaštite na radu 1.100,00 eur, geodetske usluge 1.708,00 eur),
* troškovi vezani uz prijavu projekta „Eko edukacijski centar Jadran“ u ukupnom iznosu od 9.180,00 eur (izrada projektne prijave i profila projekta 3.900,00 eur, izrada dokumenta Profil projekta za male investicijske projekte 3.280,00 eur, izrada dokumenta Klimatsko potvrđivanje 2.000,00 eur).
  1. **Ostala oprema**
* pres kontejner MPC ukupne vrijednosti 13.500,00 eur
* stambeno sanitarni modul ukupne vrijednosti 7.968,00 eur
  1. **EU projekt**

EU projekt **InNoPlastic** je istraživački razvojni projekt iz progama Horizon (Obzor) 2020 u kojem je sudjelovalo više partnera iz zemalja članica EU. Cilj projektaje bio razviti učinkovito i automatizirano rješenje spriječavanja zagađenja otpadnih i oborinskih voda od mikro i makro plastike koja završava u morima te na kraju hranidbenim lancem i do čovjeka. Ukupni budžet projekta iznosio je 7,43 milijuna EUR, a udio sufinanciranja EU 70% prihvatljivih troškova. Razdoblje provedbe projekta je isteklo 31.03.2024. godine. U 2024. godini troškovi vanjskih usluga iznose 15.078,66 eur (2023.: 34.928,43 eur) i pokriveni su prihodima EU projekta. Trošak radnika angažiranih na tom projektu pokriven je prihodom u iznosu od 15.581,38eur (2022.: 42.571,47 eur).

# UPRAVLJANJE RIZICIMA

**VALUTNI RIZIK**

Valutni rizik je rizik da će se vrijednosti financijskih instrumenata promijeniti uslijed promjene tečaja. Društvo nije izloženo ovom riziku jer nema ugovorenih obveza u stranoj valuti.

**KAMATNI RIZIK**

Kamatni rizik je rizik da će se vrijednosti financijskih instrumenata promijeniti uslijed promjene tržišnih kamatnih stopa u odnosu na kamatne stope primjenjive na financijske instrumente.

Društvo nema dugoročnih obveza uz promjenjivu kamatnu stopu, te kao posljedicu toga nema izloženost riziku promjene kamatne stope.

**KREDITNI RIZIK**

Kreditni rizik je rizik da jedna strana u financijskom instrumentu neće ispuniti svoje obveze te da će time prouzročiti nastanak financijskog gubitka drugoj strani. Financijska imovina koja potencijalno može izložiti Društvo kreditnom riziku obuhvaća novac i potraživanja od kupaca. Potraživanja od kupaca iskazana su umanjena za rezerviranja za utužena sumnjiva i sporna potraživanja. Nema dodatnog kreditnog rizika za podmirenje kratkoročnih obveza Društva koji bi utjecao na povećanje vrijednosti rezerviranja za umanjenje vrijednosti kupaca i ostalih potraživanja.

Društvo je izloženo riziku otplate kredita korištenog u izgradnji EKI mreže kojeg je preuzelo društvo Smart island Krk d.o.o. temeljem Ugovora o podjeli sa preuzimanjem društva kapitala (odvajanje s preuzimanjem) u 2022. godini.

**RIZIK LIKVIDNOSTI**

Rizik likvidnosti, koji se također naziva rizikom financiranja, je rizik suočavanja Društva s teškoćama u pribavljanju sredstava za podmirenje obveza po financijskim instrumentima. Kratkoročne obveze Društva koje dospijevaju u 2024. godini pokrivene su kratkotrajnom imovinom.

Upravljanje ovim rizikom dijelom se svodi na usklađenje priljeva sredstava od strane jedinica lokalne samouprave po ugovorima o sufinanciranju investicija i priljeva od strane društva Smart island Krk d.o.o. za otplatu kredita korištenog u izgradnji EKI mreže.

**PROCJENA FER VRIJEDNOSTI**

Glavni financijski instrumenti Društva koji se ne vode po tržišnoj vrijednosti su novac i novčani ekvivalenti, potraživanja od kupaca, ostala potraživanja, dugoročna financijska imovina, obveze prema dobavljačima i ostale obveze, te dugoročni krediti.

Iskazana knjigovodstvena vrijednost novca i novčanih ekvivalenata približna je njihovoj fer vrijednosti zbog kratkoročnog dospijeća ovih financijskih instrumenata.

# 

# AKTIVNOSTI ISTRAŽIVANJA I RAZVOJA

Društvo tijekom godine nije imalo izražene aktivnosti istraživanja i razvoja.

# PODACI O PODRUŽNICAMA

Obzirom na svoj ustroj Društvo nema podružnica.

# DOGAĐAJI OD UTJECAJA NA BUDUĆE POSLOVANJE

Ostaju stalni operativni rizici poslovanja Društva, a Društvo nastavlja poduzimati sve aktivnosti oko prevladavanja tih rizika (kontrola rashoda te utroška vlastitih sredstava u financiranju ulaganja u nova osnovna sredstva radi zaštite likvidnosti Društva).

Krk, 8. svibnja 2025.

Uprava Društva:

Ivan Jurešić, univ.spec.oec.